作者:孟郊
標題:送陸暢歸湖州，因憑題故人皎然塔、陸羽墳
內容:淼淼霅寺前，白蘋多清風。昔遊詩會滿，今遊詩會空。孤吟玉淒惻，遠思景蒙籠。杼山磚塔禪，竟陵廣宵翁。饒彼草木聲，彷彿聞餘聰。因君寄數句，遍為書其叢。追吟當時說，來者實不窮。江調難再得，京塵徒滿躬。送君溪鴛鴦，彩色雙飛東。東多高靜鄉，芳宅冬亦崇。手自擷甘旨，供養歡沖融。待我遂前心，收拾使有終。不然洛岸亭，歸死為大同。